**ΣΧΟΛΗ ΚΑΛΩΝ ΤΕΧΝΩΝ ΠΑΝΕΠΙΣΤΗΜΙΟΥ ΙΩΑΝΝΙΝΩΝ**

**ΤΜΗΜΑ ΕΙΚΑΣΤΙΚΩΝ ΤΕΧΝΩΝ ΚΑΙ ΕΠΙΣΤΗΜΩΝ ΤΗΣ ΤΕΧΝΗΣ**

**Ψήφισμα για την απώλεια του Αναπληρωτή Καθηγητή του Τμήματος Εικαστικών Τεχνών και Επιστημών της Τέχνης Ζήκου Δέδου**

Ο Πρόεδρος του Τμήματος Εικαστικών Τεχνών και Επιστημών της Τέχνης της Σχολής Καλών Τεχνών του Πανεπιστημίου Ιωαννίνων Καθηγητής κ. Νικόλαος Κατσικούδης μόλις πληροφορήθηκε τον θάνατο του Αναπληρωτή Καθηγητή του Τμήματος

**ΖΗΚΟΥ ΔΕΔΟΥ**

συγκάλεσε την υπ΄αριθμ. 99/15-02-2021 έκτακτη συνεδρίαση της Συνέλευσης του Τμήματος Εικαστικών Τεχνών και Επιστημών της Τέχνης, όπου εξήρε την προσωπικότητα, το ακαδημαϊκό ήθος και την πολύχρονη και σημαντική προσφορά του εκλιπόντος στη λειτουργία και στην ανάπτυξη του Τμήματος. Παράλληλα επεσήμανε την ακούραστη και αδιάλειπτη συμμετοχή του εκλιπόντος στα καλλιτεχνικά δρώμενα της Ελλάδας, με την εκθεσιακή του δραστηριότητα, την αρθρογραφία και την συμμετοχή του σε συνέδρια, καθώς και το ενδιαφέρον του σχετικά με την κοινωνική λειτουργία της τέχνης. Ο Ζήκος υπήρξε όλα αυτά τα χρόνια, πάντα, μία πολύτιμη παρουσία στο Τμήμα μας και θα μας λείψει.

Ο Ζήκος Δέδος γεννήθηκε το 1956 στον Πύργο Κόνιτσας. Σπούδασε στη Μαράσλειο Παιδαγωγική Ακαδημία Αθηνών (1977) και στην Ακαδημία Καλών Τεχνών “BRERA” (Μιλάνο Ιταλίας, 1984). Παρακολούθησε μεταπτυχιακές σπουδές στην Ανώτατη Σχολή Καλών Τεχνών της Αθήνας (2000). Αναγορεύθηκε διδάκτωρ του Παιδαγωγικού Τμήματος Νηπιαγωγών του Πανεπιστημίου Ιωαννίνων (2005) και εξελέγη το 2010 σε θέση Επίκουρου Καθηγητή στο Τμήμα Πλαστικών Τεχνών και Επιστημών της Τέχνης του Πανεπιστημίου Ιωαννίνων και το 2015 στη βαθμίδα του Αναπληρωτή Καθηγητή.

Το Τμήμα Εικαστικών Τεχνών και Επιστημών της Τέχνης της Σχολής Καλών Τεχνών του Πανεπιστημίου Ιωαννίνων αποφάσισε:

* Να κατατεθεί στεφάνι στη σωρό του.
* Να δημοσιευτεί το παρόν ψήφισμα στην ιστοσελίδα του Τμήματος και στην ιστοσελίδα του Πανεπιστημίου Ιωαννίνων.
* Να επιδοθεί το παρόν ψήφισμα στην οικογένειά του.

Ιωάννινα, 15 Φεβρουαρίου 2021

Ο Πρόεδρος

και τα Μέλη του Τμήματος

Εικαστικών Τεχνών και

Επιστημών της Τέχνης